钦定古今图书集成/明伦汇编/皇极典/第260卷 > 论邪正君子小人疏 赵抃
## 钦定古今图书集成/明伦汇编/皇极典/第260卷 > 论邪正君子小人疏 赵抃

臣闻欲治之主，得人其昌。左右前后，皆尽贤正也；谋
谟谠言，皆尽延纳也。忠厚鲠亮之士，日益招徕；便佞
诡奸之徒，日益摧缩；号令风化，日益流布；朝廷中外，
日益尊安。若然，富寿之域坐跻，太平之象立见。噫！左
右前后，百不得贤正之人而为之辅翼。虽尧之癯瘠，
舜之孜孜，夏禹之克勤，文王之不暇食，末如之何也
已。汉刘向谓：“正臣进者治之表，正臣间者乱之基。”诚
哉是言也。在《易》：“君子道长，小人道消。”于卦为《泰》，其爻
云：“上下交而其志通也。”正臣非君子欤？反是，则于卦
为《否》矣。《否》之爻则曰：“上下不交而其志不通，内小人
而外君子，邪臣非小人欤？”此言为天下者宜进君子
而退小人也明矣。谷永所谓“帝王之德，莫大于知人”
者，旨哉！夫南面而听天下也，公卿百执事杂然满前，
孰为正，孰为邪，孰为君子，孰为小人？在圣人明视而
聪听之，精择而慎拣之，真伪明白，人焉廋哉？大抵辅
相枢极之任，得正人也，得君子也，然后同德而同心
也。则其下所谓邪者、小人者，靡然相与俛首帖耳以
去，而徘徊肯留者无几矣！览观古昔，信史备存。有虞，
大圣人也，任十六相，世济德美，梼杌、饕餮，流窜四裔，
民至于今，称之亡穷。周，成哲王也，善有旦、奭，则倚之
不贰；恶有管、蔡，则诛之勿疑。故年七百而世三十也。
始皇惑高、斯之佞，不能夺忽；叔孙之才，不能与秦、嬴
之败，曾不旋踵。元帝知恭、显之奸，不能摈爱萧望之
之贤，不能用，炎汉之运从而衰。下而唐太宗纳房、杜、
王、魏之切议，诛侯集、张亮之凶愎，遂成贞观之治。天
皇听许宗之附会，戮无忌之忠良，终有易姓之祸。其
后元振、朝恩之擅权，元载、卢杞之窃位，代、德之世，其
危殆相继，不绝如线。兹诚用人之得失，莫不系国之
安危，间分两涂，不可不辨。恭惟陛下以上“圣之资，御
神器之重，开纳忠谠，继承祖宗，数路以取人，一德以
求治。然而迩来日星谪见，圣躬焦劳，蝗涝为灾，民力
衰竭，仓廪空窘，官冗兵骄，风俗奔竞。今当治其弊，安
其危，岂一人独运于岩廊之上而能致之哉？当此时
也，谓宜博选忠直方正能当大任，世所谓贤人端士
者，速得而亟用之，位于辅弼之列，朝夕献替，得嘉谋
嘉猷，发为号令，天下耳目闻见，太平之治，在今日尔。
臣不胜大愿，陛下宸断不疑，举正以却邪，陟君子而
黜小人，有为于可为之时，无因循后时之悔，则天下
幸甚，宗庙之灵，社稷之福，此其时也。臣远贱之迹，愚
亡所能，唯思死节一诚，上报陛下采擢覆帱之德，万
分一二。”臣无任许国竭忠，激切待罪之至。